ΑΠΌΦΑΣΗ ΤΗΣ ΕΠΙΤΡΟΠΉΣ της 19ης Σεπτεμβρίου 2005 για την τροποποίηση του προσαρτήματος A στο παράρτημα X της πράξης προσχώρησης του 2003 όσον αφορά ορισμένες εγκαταστάσεις του τομέα του κρέατος στην Ουγγαρία [κοινοποιηθείσα υπό τον αριθμό Ε(2005) 3450] (Κείμενο που παρουσιάζει ενδιαφέρον για τον ΕΟΧ) (2005/665/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την πράξη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, και ιδίως το παράρτημα XIV κεφάλαιο 5 τμήμα Β παράγραφος 1 στοιχείο δ). Εκτιμώντας τα ακόλουθα: (1) Το παράρτημα Χ κεφάλαιο 5 τμήμα Β παράγραφος 1 στοιχείο α) της πράξης προσχώρησης του 2003 προβλέπει ότι οι διαρθρωτικές απαιτήσεις που καθορίζονται στο παράρτημα Ι της οδηγίας 64/433/ΕΟΚ του Συμβουλίου, της 26ης Ιουνίου 1964, περί υγειονομικών προβλημάτων στον τομέα των ενδοκοινοτικών συναλλαγών νωπών κρεάτων (1) δεν εφαρμόζονται στις εγκαταστάσεις στην Ουγγαρία που απαριθμούνται στο προσάρτημα Α (2) του παραρτήματος X της πράξης προσχώρησης έως τις 31 Δεκεμβρίου 2006, υπό ορισμένους όρους. (2) Το προσάρτημα A του παραρτήματος X της πράξης προσχώρησης του 2003 τροποποιήθηκε με τις αποφάσεις της Επιτροπής 2004/462/ΕΚ (3) και 2004/472/ΕΚ (4). (3) Σύμφωνα με επίσημη δήλωση της αρμόδιας αρχής της Ουγγαρίας ορισμένες εγκαταστάσεις του τομέα του κρέατος ολοκλήρωσαν τη διαδικασία αναβάθμισής τους και έχουν πλέον συμμορφωθεί πλήρως με την κοινοτική νομοθεσία. Ορισμένες εγκαταστάσεις έχουν διακόψει τις δραστηριότητές τους. Οι εγκαταστάσεις αυτές πρέπει επομένως να διαγραφούν από τον κατάλογο των εγκαταστάσεων που υπόκεινται σε μεταβατικές ρυθμίσεις. (4) Το καθεστώς δύο εγκαταστάσεων κρέατος και η ανακατάταξή τους ως εγκαταστάσεων χαμηλής παραγωγικότητας συζητείται ακόμη με την αρμόδια αρχή της Ουγγαρίας. Είναι αναγκαίο να προβλεφθεί σύντομο πρόσθετο χρονικό περιθώριο για να διαλευκανθεί η κατάσταση. (5) Εξάλλου περιορισμένος αριθμός εγκαταστάσεων κατέβαλαν σημαντικές προσπάθειες για να συμμορφωθούν με τις διαρθρωτικές απαιτήσεις που ορίζονται από την κοινοτική νομοθεσία. Ωστόσο, οι εν λόγω εγκαταστάσεις δεν είναι σε θέση να ολοκληρώσουν τη διαδικασία αναβάθμισής τους εντός της καθορισμένης προθεσμίας λόγω εξαιρετικών τεχνικών περιορισμών. Συνεπώς, κρίνεται δικαιολογημένο να τους δοθεί περισσότερος χρόνος για να ολοκληρώσουν τη διαδικασία αναβάθμισής τους. (6) Το προσάρτημα Α του παραρτήματος X της πράξης προσχώρησης του 2003 θα πρέπει, συνεπώς, να τροποποιηθεί αναλόγως. Χάριν της σαφήνειας, θα πρέπει να αντικατασταθεί. (7) Η μόνιμη επιτροπή για την τροφική αλυσίδα και την υγεία των ζώων έχει ενημερωθεί για τα μέτρα που προβλέπονται στην παρούσα απόφαση, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το προσάρτημα A του παραρτήματος Χ της πράξης προσχώρησης του 2003 αντικαθίσταται από το κείμενο του παραρτήματος της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 19 Σεπτεμβρίου 2005.

[Source: multi_eurlex | Tokens: 2743]